**Kriteriji i mjerila vrednovanja učenikovih postignuća u nastavi Hrvatskoga jezika u 2018./2019.**

**OPĆE ODREDBE**

****

**Kriteriji i Mjerila usklađeni su s važećim Pravilnikom o načinima, postupcima i elementima vrednovanja učenika ( MZOS) te zadaćama i ciljevima nastave Hrvatskoga jezika. Pripremila je učiteljica Radojka Matić ( HJ – 5.ab i 7.a). U dogovoru s učiteljicama HJ Kriteriji se odnose i na HJ u 7.b, 6.ab i 8.ab.**

|  |  |
| --- | --- |
| **OCJENJIVANJE** |  Ocjena je za zajednički skupni uradak za sve učenike jedne skupine ista, piše se u bilješke, a individualno znanje u rubriku (ne na istom satu) ; ocjena iz pisane provjere koja prelazi 15 minuta upisuje se u rubriku, a ostale u bilješke; učitelj može nenajavljeno usmeno provjeravati sve obrađene nastavne sadržaje; načini usmene provjere ne moraju biti samo odgovaranje ''pred pločom'' nego i aktivno odgovaranje tijekom nastavnoga sata kada se povezuju nova znanja s prethodnima, a o čemu su učenici upoznati ( skupljanje bodova i sl.) ; pisane provjere moraju se najaviti, a s rasporedom pisanih provjera (vremenikom) učenik mora biti upoznat ; ocjena je javna i učitelj ju treba učeniku priopćiti u razrednom odjelu uz obrazloženje; za ispravljanje negativne ocjene učenik se dogovara s učiteljem koji mora voditi računa i o ostalim učenicima te realizaciji plana i programa; u pravilu se negativna ocjena ne može ispraviti odmah sljedeći sat, posebno ako je rezultat pisanih provjera.Ocjena iz predmeta Hrvatski jezik ne mora biti aritmetička sredina svih ocjena po područjima . |
| **ODNOS PREMA RADU** |  Ako učenik tijekom pisane provjere prepisuje, njegova se pisana provjera vrednuje negativnom ocjenom, ali učenik ne napušta učionicu ; uvažava se jedna isprika za usmeno odgovaranje tijekom školske godine ; pokuša li učenik prepisanu zadaću, lektiru ili bilo koji uradak predstaviti kao svoj, iz istog će dobiti negativnu ocjenu ; sve pisane radove učenik piše čitkim rukopisom i pisanim slovima – ako je pisani rad nečitak ili napisanim tiskanim slovima, vrednuje se negativnom ocjenom ; učenik koji u skupnom radu ne sudjeluje u rješavanju zadataka može biti udaljen iz skupine i dužan je zadatke riješiti samostalno ; lektira je uvijek zadnja dva sata u mjesecu; ako učenik ometa rad pričanjem i odgovaranjem umjesto prozvanog učenika, upadanjem u riječ unatoč upozorenju učitelja te se igra ometačima u nastavi ( mobitel, sokovi, hrana, pribor iz drugih predmeta) bit će ocijenjen negativnom ocjenom iz govorne kulture u rubriku usmeno jezično izražavanje |
| **DOMAĆA ZADAĆA** | Učitelj vodi bilješke o pisanju domaćih zadaća ; ako je učenik „zaboravio” bilježnicu, zadaća se vrednuje kao nenapisana ; ako je zadaća prepisana i to se dokaže, učenicima koji imaju jednaku zadaću, vrednuje se kao nenapisana ; ako je zadaća napisana na satu (na dan kada se pregledava), vrednuje se kao nenapisana ; ako je zadaća „lažirana“, vrednuje se negativnom ocjenom (učenik prijavi da ju je napisao, a nije) ; ocjena iz domaćih zadaća utječe na zaključnu ocjenu - učenici koji ne pišu redovito zadaće ne mogu imati ocjenu odličan i vrlo dobar DOMAĆE ZADAĆE: tri minusa u jednom obrazovnom razdoblju – negativna ocjena , pet uzastopnih pluseva – ocjena odličan |
| **PISANE PROVJERE ZNANJA** | **0% – 49% nedovoljan (1)**Napomena: Može doći do neznatnih promjena u postotku, a vezane su uz težinu ispitnih zadataka ( nije isto ako su u ispitu pitanja ponuđenih odgovora i zaokruživanja i kada učenik sam mora doći do rješenja); o tomu su učenici obvezno upoznati prije pisanja ispita.**50% - 62% dovoljan (2)****63% – 75% dobar (3)****76% – 89% vrlo dobar (4)****90% – 100% odličan (5)** |

JEZIK
Ocjena uključuje: razinu usvojenosti ključnih pojmova, razumijevanje i primjenu jezičnih pravila, uočavanje i otklanjanje pogrešaka, samostalnost u rješavanju zadataka, aktivnost i suradnju, redovito i uredno izvršavanje obveza ( domaće zadaće, rješavanje radne bilježnice, nastavnih listića, rad u skupini...)

|  |  |
| --- | --- |
| odličan ( 5 )  |  nastavne sadržaje u potpunosti usvojio - lako i s razumijevanjem usvaja nove jezične sadržaje - pokazuje izrazit interes za jezične sadržaje - aktivan je na satu, sudjeluje u obradi novih nastavnih sadržaja, daje primjedbe i vlastite primjere - samostalno izvodi pravila, usvojeno znanje primjenjuje točno u pisanom i usmenom izražavanju - razlikuje bitno od nebitnoga, uočava ključne pojmove - uočava i ispravlja vlastite i tuđe jezične pogreške - točan i precizan prilikom uvježbavanja, raščlambe i otklanjanjapogrešaka - samostalno istražuje nove jezične pojave i izvodi pravila - pokazuje visok stupanj usvojenosti i primjene znanja u jezičnim igrama i natjecanjima - redovito, samostalno i točno piše i rješava domaće zadaće - temeljit,pedantan i savjestan, brine o vlastitom znanju i uspjehu - rado prihvaća savjete za poboljšanje kvalitete svoga rada - samostalno i samoinicijativnose služi dodatnimizvorima (gramatika, pravopis, rječnici) – samostalno se služi udžbenikom |
| vrlo dobar ( 4 ) | s razumijevanjem i gotovo u potpunosti usvaja jezične sadržaje - naučene nastavne sadržaje primjenjuje većinom bez pogrešaka, daje naučene primjere - pokazuje interes za nove jezične sadržaje, na satu sudjeluje u obradi - ima razvijenu sposobnost analize i sinteze jezičnih pojava - pokazuje samostalnost i odgovornost u istraživanju novih pojava - uz poticaj istražuje jezične pojave i izvodi pravila koja uspješno primjenjuje u pisanom i usmenom izrazu - redovito piše domaće zadaće gotovo bez pogrešaka - često uočava i ispravlja svoje i tuđe jezične pogreške u usmenom i pisanom izrazu - rado prihvaća učiteljeve savjete za poboljšanje kvalitete svoga rada - uz poticaj se služi i ostalim izvorima znanja (gramatika, pravopis. rječnici, internet) |
| dobar ( 3 ) | jezične nastavne sadržaje usvojio većim dijelom - uočava jezičnu pojavu, točno definira, ali primjenjuje s pogreškama u pisanom i usmenom izražavanju - naučeno pamti i reproducira, ali ne uči redovito - teže povezuje sadržaje unutar predmeta - sposobnosti jezikoslovnoga mišljenja su na prosječnoj razini - interes za područje je povremen - na satima je aktivnost promjenjiva - rijetko uočava svoje i tuđe pogreške - uz pomoć učitelja uočava i istražuje jezične pojave - katkada zaboravlja domaće zadaće, a u napisanima ima pogrešaka - prihvaća učiteljeve savjete za poboljšanje kvalitete svoga rada |
| dovoljan ( 2 ) | djelomice usvaja nastavne sadržaje - prepoznaje i razlikuje jezičnu pojavu, ali je vrlo rijetko može upotrijebiti - naučene nastavne sadržaje djelomično pamti i reproducira, ali ih ne primjenjuje - često griješi, ne uočava pogreške - osjećaj za jezik nije dovoljno razvijen - ponekad je koncentriran i zapisuje bilješke - uočava se nesamostalnost u radu - traži stalno učiteljevu pomoć i prihvaća savjete - vrlo rijetko piše domaće zadaće - ne koristi se drugim izvorima znanja |
| nedovoljan ( 1 ) | nastavne sadržaje nije usvojio - jezične pojave ne prepoznaje pa ih ne usvaja - nema razvijeno gramatičko mišljenje - ne primjenjuje jezična pravila ni u usmenom ni u pisanom izrazu - nema predznanja pa teško prati nastavu - na satima je pasivan i nezainteresiran - ne piše domaće zadaće - nikada se ne koristi drugim izvorima znanja - ne prihvaća pomoć ni savjete učitelja - ne uči za dogovorena ispitivanja i pisane provjere |

KNJIŽEVNOST
 Ocjena uključuje :usvojenost i primjenu književnoteorijskih pojmova, sposobnost interpretacije pročitanoga teksta, procjenjivačke, prosudbene i interpretativne sposobnosti, samostalnost i kreativnost, aktivnost i samoinicijativnost u svim oblicima rada

|  |  |
| --- | --- |
| odličan ( 5 ) | samostalno interpretira pročitani tekst - potpuno usvaja književnoteorijske pojmove, prepoznaje ih u tekstu i zna se njima koristiti u usmenom i pisanom izrazu - argumentirano brani postavljene teze tijekom interpretacije književnoga teksta (djela) - izvrsno povezuje i primjenjuje stečeno znanje na novim tekstovima - kritički se osvrće na pročitani tekst - ima razvijene prosudbene sposobnosti - kreativan je i samostalan - lako pronalazi rješenja za postavljene zadatke - na satima uvijek aktivno sudjeluje u interpretaciji novih tekstova - čita više od zadanoga - služi se i ostalim izvorima znanja |
| vrlo dobar ( 4 ) | gotovo (u potpunosti) samostalno interpretira pročitani tekst - uspješno usvaja i primjenjuje književnoteorijske pojmove - ima razvijene raščlambene i perceptivne sposobnosti - ima razvijen kritički stav i argumentirano ga zastupa - samoinicijativan je i kreativan - rado sudjeluje u interpretaciji teksta i otkriva prenesena značenja - često se koristi i drugim izvorima znanja |
| dobar ( 3 ) | djelomično usvaja i primjenjuje književnoteorijske pojmove - razumije pročitani tekst i ponekad sudjeluje u interpretaciji - uz pomoć učitelja iznosi osobna zapažanja - raščlambene i perceptivne sposobnosti su na prosječnoj razini - povremeno traži pomoć učitelja ili ostalih učenika - čita samo zadano - ne koristi se dodatnim izvorima znanja |
| dovoljan ( 2 ) | površno interpretira tekst uz učiteljevu pomoć - prepoznaje neke književnoteorijske pojmove, primjenjuje ih uz poticaj i pomoć – rijetko sudjeluje u interpretaciji i to samo uz poticaj - teže doživljava tekst i njegov dublji smisao |
| nedovoljan ( 1 ) | interes i sposobnosti nisu razvijene - ni uz dobru motivaciju i pomoć ne sudjeluje u interpretaciji - nema osnovna književnoteorijska znanja - zbog lošega čitanja ne razumije tekst, odbija svaku pomoć i suradnju |

**USMENO JEZIČNO IZRAŽAVANJE** Ocjena uključuje: primjenu hrvatskoga standardnoga književnoga jezika u komunikaciji na satu, pravilnu artikulaciju i akcentuaciju, bogatstvo rječnika ( tečnost), oblikovanost govorne poruke ( stilske značajke), samostalnost i lakoću govornosti, logičku i emocionalnu izražajnost

KNJIŽEVNOST

|  |  |
| --- | --- |
| odličan ( 5 ) | pravilno izgovara glasove i naglašava riječi - spretno i lako se izražava i ima izrazito bogat rječnik - doživljaj teksta izrazito vješto i točno izražava govorom i glumom - vrlo rado priprema govorne vježbe i kvalitetno ih izvodi - govornu poruku oblikuje potpunom i pravilnom rečenicom - s lakoćom i vrlo uspješno samostalno priča, prepričava i opisuje - pokazuje logičnu i emocionalnu izražajnost u svim oblicima govornih vježbi, izuzetno izražajno čita |
| vrlo dobar ( 4 ) | spretno se izražava i ima bogat rječnik - samostalno priča, prepričava i opisuje - poruku oblikuje pravilno i razumljivo - doživljaj teksta točno izražava govorom i glumom - priprema govorne vježbe i kvalitetno ih izvodi, vrlo izražajno čita |
| dobar ( 3 ) | ponekad griješi u izgovoru glasova i naglašavanju riječi - izražava se na prosječnoj razini - priča, prepričava i opisuje uz pomoć učitelja - rjeđe sudjeluje u govornim vježbama - koristi u govoru nestandardne riječi, u čitanju uglavnom poštuje govorne vrednote  |
| dovoljan ( 2 ) | često griješi u izgovoru glasova i naglasaka - teško se izražava u različitim govornim situacijama - vrlo oskudan rječnik - oblikuje govorne poruke uz pomoć - rijetko sudjeluje u govornim vježbama, površno primjenjuje govorne vrednote u čitanju |
| nedovoljan ( 1 ) | netočno i nepravilno izgovara riječi - teško se izražava i služi se neknjiževnim riječima - ne sudjeluje u pričanju, prepričavanju i opisivanju - ne sudjeluje u govornim vježbama - ne zadovoljava ni tehnika čitanja |

PISANO JEZIČNO IZRAŽAVANJE
Ocjena uključuje: poštivanje pravopisne norme i jezičnu ispravnost, pisanje pisanim slovima, umijeće oblikovanja različitih vrsta tekstova,kompozicijsku i stilsku usklađenost,maštovitost, samostalnost, originalnost, točnost, urednost.

|  |  |
| --- | --- |
| odličan ( 5 ) | pokazuje vrlo visok stupanj usvojenosti pravopisnoga i jezičnoga gradiva u pisanim tekstovima - čitak slovopis – prema zakonitostima organizira i oblikuje različite vrste pisanih tekstova - pismeni sastavci sadržajno razrađeni, točno napisani, kompozicijski utemeljeni, zanimljivi, kreativni, maštoviti - uspješno piše po diktatu, odgovara na pitanja, samostalno i točno stvara rečenice - teži usavršavanju vlastita pisana izraza ,služi se dodatnim izvorima znanja  |
|  vrlo dobar ( 4 ) | visok stupanj usvojenosti pravopisnih i jezičnih nastavnih sadržaja - čitak slovopis - umijeće oblikovanja različitih vrsta tekstova - uspješan je pri pisanju diktata, odgovora i samostalno napisanih rečenica - uredan je |
|  dobar ( 3 ) | djelomična usvojenost pravopisne i jezične norme, te djelomična ovladanost zakonitostima organizacije i oblikovanja različitih vrsta tekstova - potrebna je pomoć učitelja |
|  dovoljan ( 2 ) | čini veće pravopisne, jezične i stilske pogreške - ne poznaje zakonitosti organizacije teksta - pisani sastavci su logički nepovezani, sadržajno siromašni - potrebna je stalna pomoć |
| nedovoljan ( 1 ) | vrlo siromašnim rječnikom ne može izraziti misli - nije usvojio ni minimum pravopisnih i jezičnih pravila - ortografske norme su ispod razine - ne poznaje zakonitosti teksta |

**LEKTIRA** Ocjena uključuje**:** receptivne, raščlambene i interpretativne sposobnosti ,uspješnost u raspravama, poštivanje postavljenih rokova za čitanje i donošenje bilježaka, sveobuhvatan dnevnik čitanja , urednost i valjanost učeničkih bilježaka ( ocjena iz lektire rezultat je svih elemenata).

|  |  |
| --- | --- |
| odličan ( 5 ) | ima vrlo razvijene receptivne, raščlambene i interpretativne sposobnosti - zna prosuditi i kritički se osvrnuti na pročitano djelo - znanje o književnim pojmovima je na najvišoj razini i primjenjuje ga na lektirna djela - redovito čita i sudjeluje u interpretaciji - iscrpno vodi dnevnik čitanja - otkriva preneseno značenje pročitanih djela - ističe se u otkrivanju poruka i karakterizaciji likova - argumentirano brani svoje teze tijekom interpretacije - ima sposobnost uočavanja izražajnosti pjesničkoga jezika - čita iinterpretira i više djela, nego ih je zadano - traži pomoć u stručnoj literaturi |
| vrlo dobar ( 4 ) | ima razvijene interpretativne i raščlambene sposobnosti - prosuđuje i kritički se osvrće na pročitano djelo - većinu književnih pojmova zna primijeniti na pročitana djela - sudjeluje u interpretaciji - vodi dnevnik čitanja - uočava značenja djela - otkriva poruke i višeslojnost umjetničkoga djela - na satu je aktivan - čita propisanu lektiru |
| dobar ( 3 ) | uglavnom ima razvijene receptivne, raščlambene i interpretativne sposobnosti - na umjetničko djelo reagira emocionalno, ali nije u stanju izraziti osjećaj i doživljaj - uz pomoć učitelja interpretira pročitano djelo - primjenjuje književnoteorijske pojmove na prosječnoj razini - naučeno djelomično primjenjuje - dnevnik čitanja je prosječan - katkad se kritički osvrće na pročitano djelo - većim dijelom pročita lektiru |
| dovoljan ( 2 ) | djelomice razvijene sposobnosti primanja i razumijevanja pročitanoga djela - uz pomoć učitelja uočava neke vrijednosti djela - dnevnik čitanja je manjkav - ne pokazuje interes za čitanje - teže otkriva slojeve pročitanoga djela - pročita tek nekoliko djela jer mora |
| nedovoljan ( 1 ) | interes za čitanje i lektiru nije razvijen - ne čita lektiru pa ne može voditi dnevnik - ni na poticaj se ne uključuje u čitanje lektire |

|  |  |
| --- | --- |
| odličan ( 5 ) | u potpunosti usvojio ključne pojmove te ih primjereno i s lakoćom primjenjuje - ima vrlo razvijene sposobnosti za komunikaciju s filmom, radijem, televizijom, tiskom, stripom, računalom - samoinicijativno stvara nove medijske sadržaje - velik interes i sposobnosti za praćenje dostignuća u medijskoj kulturi - posebno je aktivan na satima interpretacije filma - sposoban je kritički prosuditi o filmskom djelu - samostalno i argumentirano iznosi osobne stavove - lako i uspješno povezuje sadržaje iz medijske kulture sa sadržajima iz ostalih sastavnica hrvatskoga jezika i s drugim predmetima - samostalno priprema prezentacije i plakate i uvjerljivo ih komentira |
| vrlo dobar ( 4 ) | usvaja ključne pojmove i primjenjuje ih u novim situacijama - razvijene su sposobnosti za komunikaciju s medijima - na poticaj stvara nove medijske sadržaje - prati dostignuća u medijima - povezuje sadržaje unutar medijske kulture (film, kazalište...) - u skupini priprema prezentacije, plakate... |
| dobar ( 3 ) | djelomično usvojio ključne pojmove - komunicira s medijima na prosječnoj razini - na poticaj se uključuje u raspravu i komentiranje o filmu, kazališnom djelu... - slabije povezuje stečeno znanje sa ostalim sastavnicama hrvatskoga jezika - interes je promjenjiv  |
| dovoljan ( 2 ) | sposobnosti za komunikaciju s medijima su slabo razvijene, prepoznaje samo osnovne pojmove - znanje o medijskoj kulturi je na početnoj razini - interes i aktivnosti na najnižoj razini |
| nedovoljan ( 1 ) | nisu razvijene sposobnost ni interes za komunikaciju s medijima - nisu usvojeni ni osnovni ključni pojmovi - ni na poticaj i uz dobru motivaciju ne sudjeluje aktivno na satima medijske kulture |

**MEDIJSKA KULTURA** Ocjena uključuje: usvojenost ključnih pojmova, sposobnost komunikacije s medijima, povezivanje sadržaja unutar medijske kulture i s ostalim sastavnicama hrvatskoga jezika, iznošenje argumentiranih stavova, zainteresiranost, pripreme prezentacija i drugih medijskih sadržaja ( scenske igre, plakati, stripovi,radijske emisije, časopisi,filmovi )

**Školske zadaće
Tijekom školske godine pišu se dvije školske zadaće. Kako je u rasporedu dvosat, jedan se sat učenicima daju naputci i piše se priprema, a drugi se sat sastavak piše u zadaćnicu. Teme se određuju na satu pripreme i povezane su s gradivom jezičnog izražavanja. U školskoj se zadaći ocjenjuje tema i kompozicija, jezik i stil te grafičko oblikovanje sastavka. Školska se zadaća piše plavom olovkom ili nalivperom. Piše se na lijevu stranu, a na desnoj se piše ispravak. Učenik ne smije koristiti korektor, (pogrešno napisano stavlja se u zagradu i jednom precrta). Učenik ne smije koristiti kemisjku olovku ''piši –briš''. Sastavak se piše u posebnu zadaćnicu s crtama a ne kvadratićima.**

**Tema i kompozicija**

|  |  |
| --- | --- |
| odličan ( 5 ) | Tema je ostvarena na maštovito odabranim motivima. Sastavak je cjelovit, zanimljiv, kompozicijski skladan. Učenik oblikuje sadržaj originalno i dosljedno provodi shemu kompozicije. Sadržaj je oblikovan u tri dijela, što prati i grafički izgled. |
| vrlo dobar ( 4 ) | Tema je ostvarena na dobrom izboru motiva. Kompozicijski su zastupljena sva tri dijela, sastavak je uglavnom cjelovit, ali je mogao biti slikovitiji i originalniji, zanimljiviji. Tema je ostvarena na poznatim i očekivanim motivima, ali na slikovit i originalan način.Sadržajno se prepoznaju kompozicijski dijelovi, većim dijelom su grafički naznačeni. |
| dobar ( 3 ) | Tema i kompozicija ostvarene su na uopćenom ili prosječnom izboru motiva. Učenik kompozicijski oblikuje tekst, ali je pojedini dio nesređen, neprepoznatljiv ili nedovršen. Sadržaj je usklađen s naslovom, ali nije kreativan. |
| dovoljan ( 2 ) | Tema je ostvarena na skromnom ili kompliciranom izboru motiva. Učenik oblikuje sadržaj na zadanu temu, ali ga ne razrađuje. Kompozicijski su dijelovi slabo prepoznatljivi. |
| nedovoljan ( 1 ) | Tema i kompozicija nisu ostvareni. Sadržaj nije u skladu sa zadanom temom. Učenik nije ovladao kompozicijom. Tema je započeta i nije dovršena. Sastavak je u potpunosti nečitak.NAPOMENA: Ako sadržaj nije u skladu sa zadanom temom ili se ne može pročitati, zadaća se ocjenjuje negativnom ocjenom i ostali se elementi ne ocjenjuju. |

**Jezik i stil**

|  |  |
| --- | --- |
| odličan ( 5 ) | Stil je u potpunosti usklađen sa sadržajem. Učenik pokazuje bogatstvo rječnika, raznovrsnu primjenu stilskih izražajnih sredstava, kao i uporabu različitih izraza za pojačavanje dojma. Ostvareno je jedinstvo doživljaja i sklad putem svih osjetila. Rječnik je njegovan, stil izgrađen. Misao je jasno i funkcionalno stilski oblikovana. Slovnički i pravopisno sadržaj je točan, uz toleranciju jedne pogreške. |
| vrlo dobar ( 4 ) | Sadržaj je uglavnom zanimljivo i izražajno stilski oblikovan, rječnik je sadržajan. Ima nekoliko uspješnih slikovitih izraza. Misli su jasno uobličene uz manje stilske nedostatke (poneki bombastični izraz, prenatrpanost, razlivenost).Vrlo uspješno izražava stavove, mišljenja, doživljaje i usklađuje ih s temom. Precizan je u slijedu promatranja i zapažanja. Poštuje slovničku i pravopisnu normu, uz toleranciju dvije pogreške. |
| dobar ( 3 ) | Stil je razvučen, malo njegovan, rječnik uopćen. Ima nepotrebnih riječi, ponavljanja. Učenik ističe osobnu zamjenicu na početku rečenice, nema dosljednosti i funkcionalnosti u uporabi glagolskih oblika, rečenice djelomice povezane. Izražava se na razini prepričavanja. Rabi jednostavne i uobičajene jezične izraze. Slijedi trodijelnu kompoziciju uz djelomičnu nespretnost u izražavanju. Učenik čini tri do četiri pravopisne i slovničke pogreške u pisanju riječi i rečenica. |
| dovoljan ( 2 ) | Stil je neizgrađen, rječnik skroman. Rječnik i stil su minimalno njegovani. Zamjetna je površnost u zapažanju i u oblikovanju misli i doživljaja. Rečenice nisu u potpunosti jasne ni ulančane, povezane. Učenik piše na razini rečenice. Zapaža se nefunkcionalnost u odabiru riječi i izraza. Učenik ima četiri do pet slovničkih i pravopisnih pogrešaka. |
| nedovoljan ( 1 ) | Rječnik siromašan, sastavak stilski nesređen. Rečenice nisu povezane. Zapaža se nefunkcionalna uporaba riječi i izraza, nerazumijevanje i površnost. Razvidne su teže pravopisne i slovničke pogreške. Učenik ima šest i više pogrešaka. |

**Oblikovanje sastavka**

|  |  |
| --- | --- |
| odličan ( 5 ) | Sastavak je u cijelosti napisan urednim hrvatskim rukopisnim pismom, uz grafički naznačena tri kompozicijska dijela i razmak između naslova i teksta. Prema naputku je raspoređen nadnevak, naslov i tema. |
| vrlo dobar ( 4 ) | Sastavak je napisan pretežito rukopisnim pismom, djeluje uredno. Razvidna su tri kompozicijska dijela. Pravilno je raspoređen naslov, tema, nadnevak. |
| dobar ( 3 ) | Učenik uglavnom piše pisanim slovima. Tekst je čitljiv. Uglavnom poštuje pisanje naslova i razmak. Pojedina slova ne oblikuje rukopisno. |
| dovoljan ( 2 ) | Učenik ne piše rukopisnim pismom, dobar dio slova ne oblikuje pravilno,( neujednačena slova, stisnuta, zašiljena, s prevelikim razmakom, presitna ili prekrupna, kitnjasta, s dodacima crta i vijuga),tekst je u manjem dijelu čitljiv. Miješa tiskana i pisana slova. Grafički tekst nije raspoređen u tri dijela, a ima nedostataka u pisanju naslova, teme i nadnevka, u razmaku. Sastavak je pisan na lijevu, a nastavljen na desnu stranu. |
| nedovoljan ( 1 ) | Učenik ne piše sastavak rukopisnim pismom. Zadaća je u potpunosti nečitka. Riječi su šarane, precrtavane, zadaća ostavlja dojam neurednosti. Sastavak nije pisan na stranicu prema naputku. Zadaća je u potpunosti napisana tiskanim slovima. |

**Vrednovanje krasnoslova/ kazivanje poezije**

|  |  |
| --- | --- |
| Cijeli tekst pjesme govori napamet, bez zastajkivanja i traženja pomoći. Učeniku je jasno tko govori i kome govori.  | **1** |
| Govori razgovjetno, primjerenom brzinom i visinom glasa. | **1** |
| Pravilno ostvaruje sve glasove i pravilno izgovara naglasne cjeline. | **1** |
| Boju glasa usklađuje s ugođajem i porukom teksta.  | **1** |
| Kazivanjem dočarava osnovni ugođaj pjesme, samouvjerenim i opuštenim nastupom ostvaruje dojam kod slušatelja, prenosi emociju i osobni doživljaj pjesme. | **1** |

 **Mjerila ocjenjivanja plakata Mjerila ocjenjivanja plakata**

|  |  |
| --- | --- |
|  |  |
| Plakat je pregledan. |  |
| Ima naslov kojim je opisana tema. |  |
| Sadrži sve važne podatke. |  |
| Svi su podatci točni. |  |
| Izrazi su pravopisno točni. |  |
| Na plakatu su slike i/ili fotografije i/ili grafički prikazi. |  |
| Slikovni je materijal povezan s tekstom. |  |
| Odnos teksta i slikovnoga materijala je ravnomjeran. |  |
| Tekst je sažet ili napisan u natuknicama |  |
| Istaknuto je ono što je važno *(označeno je drugom bojom, podcrtano ili podebljano)*. |  |
| Slova su velika i čitljiva. |  |
| Potpisani su učenici koji su ga izradili.  |  |

**Mjerila kakvoće prezentacije**

|  |  |  |  |  |  |
| --- | --- | --- | --- | --- | --- |
| Učenik: Datum: | nikad | rijetko | povremeno | veći dio vremena | čitavo vrijeme |
| Govori glasno, razgovjetno i razumljivo. | 1 | 2 | 3 | 4 | 5 |
| Govori punom rečenicom. | 1 | 2 | 3 | 4 | 5 |
| Prezentacija ima razumljiv tijek.  | 1 | 2 | 3 | 4 | 5 |
| Sadržaj izlaže sažeto. | 1 | 2 | 3 | 4 | 5 |
| Iznosi točne podatke. | 1 | 2 | 3 | 4 | 5 |
| Sadržaj prepričava svojim riječima (ne čita ga). | 1 | 2 | 3 | 4 | 5 |
| Gleda prema slušateljima (samo kratko pogleda slajd/plakat). | 1 | 2 | 3 | 4 | 5 |
| OCJENA ZA KVALITETU PREZENTACIJE: | 1 | 2 | 3 | 4 | 5 |

( zbroj bodova može biti od 8 do 35 ): 8 -14= dovoljan, 15 – 21= dobar, 22 – 28= vrlo dobar, 29 – 35 = odličan)

**Vrednovanje rada u skupini**

( učenici s učiteljicom procjenjuju rad svakoga člana )

|  |  |  |  |  |  |
| --- | --- | --- | --- | --- | --- |
| **Elementi praćenja** |  ne | rijetko | povremeno | veći dio vremena | cijelo vrijeme |
| Samoinicijativno počinje raditi. | 1 | 2 | 3 | 4 | 5 |
| Učenik je uporan u dovršavanju zadataka. | 1 | 2 | 3 | 4 | 5 |
| Aktivno daje svoj doprinos radu skupine. | 1 | 2 | 3 | 4 | 5 |
| Surađuje(pažljivo sluša, dogovara , prihvaća tuđe prijedloge). | 1 | 2 | 3 | 4 | 5 |
| Razumljivo i smireno obrazlaže svoje mišljenje. | 1 | 2 | 3 | 4 | 5 |
| Pomaže drugim članovima skupine. | 1 | 2 | 3 | 4 | 5 |
| Poštuje i prihvaća sve članove skupine. | 1 | 2 | 3 | 4 | 5 |
| Ocjena rada u skupini/ zbroj : |  |  |  |  |  |

 ( zbroj bodova može biti od 8 do 35 ): 8 -14= dovoljan, 15 – 21= dobar, 22 – 28= vrlo dobar, 29 – 35 = odličan)

 Učiteljica: Radojka Matić